《偕剡中诸友游明心寺》
宋代·刘黻

一春风雨掩柴扉，今日相羊竟晚晖。
山远从谁寻古迹，水高何处认渔矶。
衣冠揖逊禽鱼悦，觞咏流行草树馡。
共出戴公亭下路，邑人疑是舞雩归。

作者简介：（1217—1276）温州乐清人，字声伯，号蒙川、质翁。少读于雁荡山僧寺，理宗淳祐十年试入太学。以上书忤执政，安置南安军。及还，复极言政治得失。以材署昭庆军节度掌书记，由学官试馆职。历监察御史，改正字，官至吏部尚书兼工部尚书、中书舍人。元兵陷临安，陈宜中谋拥二王，迎黻共政，行至罗浮病卒。有《蒙川遗稿》。